L’Ajuntament de Burjassot aprova diferents mocions en la seua sessió plenària del mes d’abril
2025-07-24

El Ple de l’Ajuntament de Burjassot ha aprovat, en la seua sessió plenària ordinària del mes d’abril, diferents mocions presentades pels grups que ho componen, PSPV-PSOE, Compromís, PP, Ciutadadanos, EU i Totes amb Burjassot i la seua adhesió a la xarxa de municipis protegits contra la violència de gènere de la Diputació de València.

La primera de les mocions presentades, aprovada per unanimitat del ple, ha sigut de Ciutadanos per a la detecció i atenció a l’alumnat afectat per dislèxia. També per unanimitat, s’aprovava la moció presentada pel PSPV-PSOE, pel Dia Internacional contra la LGTBIfobia.

Aprovada amb els vots a favor del PSPV-PSOE, Compromís, EU i Totes amb Burjassot, i en contra del PP i de Ciudadanos, s’aprovava la moció presentada per Totes amb Burjassot per a recuperar el poder adquisitiu del sistema públic de pensions. La moció es va aprovar amb una esmena del PSPV-PSOE.

En el cas de la moció presentada per Ciudadanos per a sol·licitar una comissió informativa específica sobre l’eliminació del gabinet psicopedagògic va ser aprovada per unanimitat del Ple mentre que la presentada per Compromís sobre la priorització dels recursos en inversió social i pensions en lloc d’en el nou programa d’armament, va ser aprovada amb els vots a favor de la pròpia formació, del PSPV-PSOE, EU i Totes amb Burjassot i en contra de Ciudadanos i el PP.

El Ple també donava el seu suport, amb unanimitat de tots els grups, a la moció presentada pel PSPV-PSOE sol·licitant la il·legalització de la Fundació Francisco Franco. Feia el propi, amb els vots a favor del PSPV-PSOE, Compromís, EU i Totes amb Burjassot, l’abstenció de Ciudadanos i el vot en contra del PP, amb la moció presentada per Compromís en la qual sol·licita una Llei electoral més justa, igualitària, democràtica i participativa.

En la recta final de la sessió plenària s’aprovava per unanimitat, amb l’esmena de l’Equip de Govern, PSPV-PSOE i Compromís, la moció presentada per Totes amb Burjassot per a la democratització del BIM i la presentada pel PP per a garantir l’equilibri entre retribucions i drets de les forces i cossos de seguretat de l’Estat. En aquest últim cas, la moció va ser aprovada amb els vots a favor de PSPV-PSOE, PP, Ciutadans i EU, i les abstencions de Compromís i de Totes amb Burjassot.

Finalment es va aprovar, amb el vot a favor de tots els grups, a excepció de Totes amb Burjassot que es va abstenir, la moció presentada per Ciutadans en la qual se sol·licita l’elaboració d’un pla contra els grafitis vandàlics a Burjassot.